Paavo Väyrynen ilmoittaa olevansa käytettävissä keskustan puheenjohtajaksi, jos kannatusta riittää.

Väyrynen valittiin kansanedustajaksi ensimmäisen kerran 50 vuotta sitten. Nyt hän on valmis tavoittelemaan jälleen keskustan puheenjohtajuutta. Inka Soveri / IL

Keskustaan palannut Paavo Väyrynen kertoo olevansa valmis keskustan puheenjohtajakisaan.

– Monet Keskustan jäsenet ja kannattajat uskovat, että Väyrynen voisi nytkin olla avuksi. He ovat toivoneet, että olisin käytettävissä, kun puoluekokous valitsee ensi kesäkuussa Keskustalle puheenjohtajan.

– Jos voisin ehdokkuudellani pelastaa puolueen, minulla olisi tietysti suoranainen velvollisuus olla käytettävissä. Jos kannatusta riittää, olen siis valmis antamaan suostumukseni, Väyrynen toteaa tiedotteessaan.

”Kilpailijat ilkkuvat”

Väyrysen mukaan julkisuudessa on ylläpidetty ”valheellista kuvaa, jonka mukaan Keskustan puolueväki olisi hyvin tyytyväistä puolueen politiikkaan”

– Puolueen jäsenten ja kannattajien keskuudessa mielialat ovat selvästi kielteisemmät. Olen viime viikkoina keskustellut monien puolueen jäsenten – sekä nuorten että varttuneempien – kanssa. Kukaan heistä ei ole uskonut, että Keskusta voisi nykymenolla nousta kuilun pohjalta.

– Kilpailijat ovat jo ryhtyneet ilkkumaan meille. Perussuomalaisten varapuheenjohtaja Riikka Purra sanoi äskettäin, että Keskustan ”ahdinko alkaa olla niin syvä, että ei siinä auta edes terva, turve tai Väyrynen”.

– Olisiko tässä mukana pelkoa siitä, että Keskusta voisi Väyrysen avulla nousta jälleen esteeksi Perussuomalaisten kuningastielle, kuten tapahtui ensimmäisen ”jytkyn” jälkeen vuoden 2012 presidentinvaaleissa? Niiden tulokset heijastuivat ratkaisevalla tavalla vuoden 2015 eduskuntavaalien tulokseen, Väyrynen kirjoittaa.

Koronan vaikutus

Väyrynen ottaa blogissaan kantaa myös koronaviruksen aiheuttamaan maailmantalouden kriisiin.

– Kriisi koettelee Suomea pahemmin kuin Ruotsia. Se iskee euroalueeseen pahasti. Voimakkaan rahapoliittisen elvytyksen vuoksi Euroopan keskuspankilla on aikaisempaa heikommat edellytykset sitä hoitaa.

– Suomen valtiontalouden velka kasvoi edellisen kriisin yhteydessä voimakkaasti ja saavutimme euroalueen kriisirajan. Hallitus on jo tähän mennessä tekemillään päätöksillä kasvattanut alijäämää. Korona-viruksen torjuminen lisää sitä edelleen. Kansantalouden kasvun hidastuminen tai sen jopa voimakas supistuminen johtaa suoranaiseen julkisen talouden kriisiin.

Väyrysen mukaan nyt alkanutta Suomen talouskriisiä ei pidä ryhtyä hoitamaan lievän taantuman lääkkeillä.

– On varauduttava syvän laman oloihin. Sitä on erityisesti varottava, että ajautuisimme syvemmälle euroalueen yhteisvastuuseen ja menettäisimme edelleen taloudellista itsenäisyyttämme. Väärää politiikkaa meillä ei kerta kaikkiaan ole varaa jatkaa, Väyrynen kirjoittaa.